Social- og Indenrigsministeriet

J.nr. 2020-7988

UDKAST

**Resume om anordning om ikrafttræden for Færøerne af visse bestemmelser i lov om Det Centrale Personregister (CPR-loven).**

# **1. Indledning**

Efter ønske fra Færøerne om en generel adgang for færinger til at få tildelt et dansk personnummer er der ved lovforslag Lx om ændring af lov om Det Centrale Personregister (Tildeling af personnummer til færinger, udlevering af oplysninger om til- og fraflytning til almene boligorganisationer m.v., ændring af reglerne for behandling af sager om bopælsregistrering af børn m.v.) den 5. oktober 2020 fremsat forslag om at tilvejebringe hjemmel dertil i CPR-loven. De relevante bestemmelser i CPR-loven skal sættes i kraft for Færøerne ved kongelig anordning.

Landsstyreområdet for Miljø, Industri og Erhverv på Færøerne har anmodet om, at de ændringer af CPR-loven, der vedrører tildeling af personnumre til færinger, sættes i kraft for Færøerne.

Der er på den baggrund udarbejdet udkast til anordning om ikrafttræden for Færøerne af de bestemmelser i CPR-loven, der giver adgang for en færing til ved henvendelse til Rigsombudsmanden på Færøerne at få tildelt et personnummer m.m.

# **2. Gældende ret**

Folkeregistrering på Færøerne er et færøsk særanliggende. Det blev derfor ved vedtagelsen af CPR-loven i 2000 i lovens § 60 bestemt, at loven ikke gælder for Færøerne og Grønland, men kan sættes i kraft for Grønland ved kongelig anordning med de afvigelser, som de særlige forhold tilsiger.

CPR-loven fastsætter reglerne for tildeling af personnumre og registrering af oplysninger i det danske CPR-system om enhver, der har et personnummer, samt reglerne for videregivelse af oplysningerne i CPR til offentlige myndigheder og private med en berettiget interesse heri.

Personnumre tildeles efter CPR-loven til enhver person, der folkeregistreres (bopælsregistreres) i Danmark på baggrund af fødsel eller tilflytning fra udlandet, samt inddrages under ATP eller ifølge skattemyndighederne skal have et sådant i forbindelse med skattesagsbehandling i Danmark. Herudover kan danske myndigheder få adgang til at tildele personnumre til brug for myndighedens sagsbehandling. Personnumre, der tildeles til brug for en myndigheds sagsbehandling, og dermed ikke tildeles i forbindelse med folkeregistrering ved fødsel eller registrering af indrejse, betegnes administrative personnumre.

Der kan ikke efter CPR-loven tildeles personnumre i de danske CPR-system til en færing, hvis ikke vedkommende enten skal bopælsregistreres i CPR på grund af vedkommendes ophold eller fødsel i Danmark, eller en dansk myndighed har brug for at tildele vedkommende person et såkaldt administrativt personnummer.

På den baggrund er der ved lovforslag Lx om forslag til ændring af CPR-loven den 5. oktober 2020 fremsat forslag om at tilvejebringe hjemmel i CPR-loven til, at personer med dansk indfødsret, som er bosat på Færøerne, ved henvendelse til Rigsombudsmanden på Færøerne kan få tildelt et personnummer.

**3. Ikraftsættelse af visse bestemmelser i CPR-loven om tildeling af personnumre til færinger**

Ved vedlagte udkast til anordning om ikrafttræden for Færøerne af de bestemmelser i lov om Det Centrale Personregister (CPR-loven), der giver adgang for færinger til at få tildelt et personnummer, sættes CPR-lovens § 3, stk. 2 og 10, § 4, stk. 1 og § 56a i kraft for Færøerne med de ændringer, som de færøske forhold tilsiger. Der henvises til lovforslag L x, fremsat den 5. oktober 2020.

**4. Tilknyttede dokumenter**

Til udkastet til anordning om ikraftsættelsen for Færøerne af visse bestemmelser i lov om Det Centrale Personregister er knyttet følgende:

* Lovforslag LX om ændring af lov om Det Centrale Personregister